

ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ՆՈՅԵՄԲԵՐԻ 21-Ի N 1667-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ

1. Ընթացիկ իրավիճակը և իրավական ակտի ընդունման անհրաժեշտությունը․

		«Էկոպարեկային ծառայության մասին» օրենքն (այսուհետ՝ Օրենք) ընդունվել է 2023 թվականի նոյեմբերի 22-ին, որն ուժի մեջ է մտել 2024 թվականի հունվարի 1-ից։ Օրենքի 4-րդ հոդվածի համաձայն էկոպարեկային ծառայության լիազորություններն են, ի թիվս այլնի, 	պետական անտառների, անտառային հողերի և բնության հատուկ պահպանվող տարածքներում պահպանության իրականացումը և պետական անտառների, անտառային հողերի և բնության հատուկ պահպանվող տարածքների պահպանության կանոնների ու նորմերի պահպանման նկատմամբ հսկողությունը։
		Ներկայիս կարգավորումների համաձայն Սևանա լճում ձկան և խեցգետնի արդյունագործական որսի կազմակերպման նպատակով հայտերն ուսումնասիրում  և պայմանագիրը կնքում է շրջակա միջավայրի նախարարությունը, իսկ հետագա հսկողությունն ու այլ գործընթացներն իրականացվում են տարածքը տնօրինողի («Սևան» ազգային պարկ» ՊՈԱԿ-ի) կողմից։ 
	Իրավական ակտի ընդունման անհրաժեշտությունը բխում է էկոպարեկային ծառայության լիազորությունների իրականացման ապահովման ահնրաժեշտությունից, ինչը ենթադրում է տարածքը տնօրինողին պատվիրակված լիազորությունների փոխանցում էկոպարեկային ծառայությանը (բացառությամբ ձկնորսական ուռկանների (ցանցերի) կապարակնքման)`  որպես բնության հատուկ պահպանվող տարածքների պահպանության կանոնների ու նորմերի պահպանման նկատմամբ հսկողություն իրականացնող մարմին։ 

2. Առաջարկվող կարգավորման բնույթը․

Նախագծով առաջարկվում է Սևանա լճում ձկան և խեցգետնի արդյունագործական որսի նկատմամբ հսկողական գործառույթները վերապահել էկոպարեկային ծառայությանը, բացառությամբ ձկնորսական ուռկանների (ցանցերի) կապարակնքման, որը կշարունակի իրականացնել «Սևան» ազգային պարկ» ՊՈԱԿ–ը՝ որպես տարածքը տնօրինող։

3․ Նախագծի մշակման գործընթացում ներգրավված ինստիտուտները և անձինք․

	Նախագիծը մշակվել է շրջակա միջավայրի նախարարության էկոպարեկային ծառայության կողմից։

4․ Ակնկալվող արդյունքը․

Նախագծի ընդունման արդյունքում Սևանա լճում ձկան և խեցգետնի արդյունագործական որսի նկատմամբ հսկողական գործառույթները կվերապահվի էկոպարեկային ծառայությանը, բացառությամբ ձկնորսական ուռկանների (ցանցերի) կապարակնքման, որը կշարունակի իրականացնել «Սևան» ազգային պարկ» ՊՈԱԿ–ը՝ որպես տարածքը տնօրինող։

5.  Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին․

    	Նախագծի ընդունման դեպքում  Հայաստանի Հանրապետության պետական բյուջեի եկամուտներում և ծախսերում լրացուցիչ փոփոխությունների անհրաժեշտություն առկա չէ։

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ

	Նախագիծը բխում է ՀՀ կառավարության 2021 թվականի նոյեմբերի 18-ի Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշման N 1 հավելվածով հաստատված ծրագրի շրջակա միջավայրի նախարարություն բաժնի 3-րդ նպատակի 7-րդ կետից (Հայաստանի Հանրապետության շրջակա միջավայրի պահպանության (էկոպարեկային) ծառայության մասին օրենքի նախագիծը Կառավարության հավանությանն արժանանալու վերաբերյալ Կառավարության որոշման ընդունում)։ Օրենքի ընդունմամբ էկոպարեկային ծառայությանը վերապահվել են պետական անտառների, անտառային հողերի և բնության հատուկ պահպանվող տարածքների պահպանության ապահովման և պետական անտառների, անտառային հողերի և բնության հատուկ պահպանվող տարածքների պահպանության կանոնների ու նորմերի պահպանման նկատմամբ հսկողության լիազորություններ։ Նախագծի ընդունման արդյունքում Սևանա լճում ձկան և խեցգետնի արդյունագործական որսի նկատմամբ հսկողական գործառույթները կվերապահվի էկոպարեկային ծառայությանը, բացառությամբ ձկնորսական ուռկանների (ցանցերի) կապարակնքման, որը կշարունակի իրականացնել «Սևան» ազգային պարկ» ՊՈԱԿ–ը՝ որպես տարածքը տնօրինող։

